ATR vier Erfenisdag in Eersterust - Afrikaans.com
Artikel saamgestel deur Ria Olivier
Die Afrikaanse Taalraad, die Afrikaanse Taalmuseum- en monument en die Erfenisstigting het vanjaar op Erfenisdag Afrikaans se komvandaan sowel as ons almal se komvandaan saam met die Eersterustgemeenskap gevier.
Die volle storie van ons gedeelde erfenis …
Die vieringe het afgeskop met 'n gesprek oor die herkoms van Afrikaans ingelei deur prof. Elvis Saal van Unisa en Jac Conradie van die Universiteit van Johannesburg met Ria Olivier (ATR) as gesprekleier, en die visuele bydraes deur dr. Willa Boezak van die DAK Netwerk, prof. Frank Hendricks van UWK en prof. Hein Willemse van UP. Die sprekers het die diverse wortels van Afrikaans belig, 'n taal wat hier aan die Kaap sy beslag gekry het uit die kontak tussen verskillende kulture en tale. Soos wat die sprekers die bydraes van verskillende groepe – die Khoi en San, die slawe en die sendingstasies, asook die latere bydraes van Nederlands tot die ontstaan van Afrikaans belig het, het die volle storie van ons gedeelde taalerfenis ontvou. En is bevestig dat die verskillende vorme, oftewel variëteite van Afrikaans, soos Khoi-Afrikaans, Kaapse Afrikaans, Arabiese Afrikaans en Oranjerivierafrikaans as voedingsbron vir die gestandaardiseerde variëteit van Afrikaans gedien het en nog steeds dien. Met al die verskillende legkaartstukkies bymekaar kon die legkaart van Afrikaans se ontstaan voltooi word.
Tydens die bespreking is verskeie uitdagings uitgelig, onder meer die noodsaak om – in Afrikaans se belang – die boodskap van die mede-eienaarskap van Afrikaans wyer te versprei. Kommer is uitgespreek oor die realiteit van sosiaal-ekonomiese ongelykheid in Afrikaanse gemeenskappe wat negatief kan inwerk op die omarming van ons taalerfenis.
Die gesprek oor Afrikaans se komvandaan, die kleurvolle uitstalling Afrikaans aan die praat – wat die wordingsgeskiedenis van Afrikaans uitbeeld, die lewendige optredes deur 'n plaaslike rieldansgroep en 'n aanbieding oor ons tasbare erfenis, ons almal se komvandaan, is alles elemente wat hierdie Erfenisdagvieringe 'n spesiale onthoudag gemaak het.